2020: 'n jaar vol aanpassings
Aangeheg sal u die hersiene jaarprogram vir die res van 2020 sien. Ons moes noodgedwonge ‘n paar aktiwiteite en geleenthede se datums aanpas, a.g.v. eindeksamen-datums wat ons van die IEB ontvang het. Teken asb. die nuwe datums aan – let veral op die reses in Sept/Okt wat verander het.
Datums vir die volgende geleenthede sal op ‘n latere stadium deurgegee word:
Interhuis (ander sporte)
Ons gaan ook moontlik binnekort met Algemene Kondisionering, binne die regulasies en wetgewing, begin. Detail sal volg.
Skakel na hersiene jaarplan: Jun-Des 2020
Busroetes vanaf 6 Julie
Klik asb. op die skakel om die bustye vanaf 6 Julie te sien: Bustye
Ansie praat met A-simbole
Ansie du Plessis (graad 9) het haar staal in hierdie grendeltyd in die Conspirito-redenaarskompetisie gewys. Sy het die volgende uitslae in verskillende afdelings in die streekskompetisie behaal:
English: Prepared Speech – 95% (A+++)
Afrikaans: Voorbereide toespraak – 92% (A++)
Afrikaans: Onvoorbereide toespraak – 92% (A++)
Baie geluk met hierdie puik prestasies.
Kultuuraand vier Helpie-kunste
Die inperkingstyd het baie vryheid en beweging ingeperk, maar talent het geseëvier tydens Saterdag, 20 Junie se kultuuraand. Die seremoniemeesters, Ruan Coetzer en Gabrielle Forssman het die kykers in die Helpie-sfeer binne genooi en ons leerders het hulle talent en ons mooi skool met die wêreld gedeel.
Peter McLea het met die Helpmekaar-orkes lewe geblaas in die Helpie-woonkamers. Die graad 9-kunsleerders se kunswerke is slim uitgestal tussen die items, en Haarkapper-TikToks het vele dames (en mans) se haar-frustrasies verwoord. Die Helpmekaar-koor, o.l.v Ruan Odendaal en Faye Prinsloo (klavier), het bewys dat geen inperking die koorlede kan stilhou nie. Die Helpie-onderwysers het verdere glans aan die geleentheid verleen en harde werk het die kroon gespan.
Die inperkingstyd het beslis ‘n effek op elke gebied van ons lewens, maar die positiewe is dat elke individu tyd gehad het om te internaliseer en om te doen waarvan jy hou – soos om ‘n Helpie- kultuuraand in die gemak van jou woonkamer te geniet. Die Helpie- kultuuraand het beslis ‘n nuwe lewenslus aangewakker.
Snoepie sonder sakGELD
Vanaf 6 Julie sal geen kontant by die snoepie aanvaar word nie, omdat dit op hierdie stadium ‘n gesondheidsrisiko is. Ons versoek ouers om gedurende die reses geld op die leerders se snoepiekaarte te laai.
Indien ‘n leerder nog nie in besit van ‘n snoepiekaart is nie, kan marlene.naude@helpmekaar.co.za gekontak word.
Klerewinkeltye vir vakansie
Die klerewinkel sal op Donderdag, 2 Julie en Vrydag, 3 Julie van 09:00-12:00 oop wees vir die aankoop van wintersdrag, aangesien die gr.8- en 9-leerders na die vakansie terugkeer.
Gehoorsaamheid bevorder gesondheid!
Om paniek en angstigheid te voorkom, is dit krities belangrik dat elke persoon 100% by die neergelegde reëls sal hou:
Dra jou gesigmasker/-skerm korrek – so beskerm jy jouself én ander!
Hou deurentyd ‘n sosiale afstand van 1.5m.
Was jou hande gereeld met seep – vir ten minste 20 sekondes.
Hou jou eie saniteerder altyd byderhand.
Vergewis uself asb. weer met ons Covid-19-protokol, soos uiteengesit op die diagram wat via e-pos aan u gestuur is op 17 Junie.
Ons versoek weer dat almal die skoolreëls getrou nakom en respekteer.
Daar sal GEEN toleransie wees met oortreders nie, verál nie met leerders wat rook en/of vape op busse of by die skool nie. Só ‘n leerder sal onder andere vir ‘n geruime tyd nie toegelaat word op Helpmekaar se busse nie.